Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2019/C 428/11)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Barbanza e Iria”

PGI-ES-A1255-AM02

Tiedonannon päivämäärä: 11.10.2019

HYVÄKSYTYN MUUTOKSEN KUVAUS JA PERUSTELUT

1. Analyyttisten ominaisuuksien uudet raja-arvot

Kuvaus ja perustelut

Tuote-eritelmässä nykyään vahvistetut haihtuvien happojen ja rikkidioksidin raja-arvot ovat liian rajoittavia, mikä tarkoittaa, että viineissä ei saa käyttää asianomaista maantieteellistä merkintää, vaikka niillä olisi Barbanza e Iria -viinien ominaispiirteet ja vaaditut aistinvaraiset ominaisuudet.

Nykyisessä tuote-eritelmässä haihtuvien happojen pitoisuus rajoitetaan 0,80 grammaan etikkahappoa litrassa kaikissa viinityypeissä. Koska raja, jonka ylittyessä ihminen pystyy haistamaan tämän happamuuden, on hieman korkeampi, enimmäismäärää korotetaan hieman eli 0,9 grammaan litrassa, jos viini pidetään kaupan samana vuonna, ja 1,0 grammaan etikkahappoa litrassa, jos viiniä on vanhennettu vähintään vuoden verran ennen markkinoille saattamista.

Tuote-eritelmässä rikkidioksidipitoisuus rajoitetaan nykyään 125 milligrammaan litrassa yhdestä lajikkeesta valmistettujen viinien osalta ja 150 milligrammaan litrassa muiden viinityyppien osalta. Tällä suojatulla maantieteellisellä merkinnällä markkinoille on saatettu viime vuosina yhä vanhempia viinejä. Viinit, joita vanhennetaan pidempään, ovat myös pidempään alttiina hapettumisriskille, joten voimassa oleva raja ylittyy joskus. Tämä tarkoittaa, että tällaisissa viineissä ei voida käyttää asianomaista maantieteellistä merkintää, vaikka niillä on erittäin hyvät aistinvaraiset ominaisuudet ja niiden rikkidioksidipitoisuus noudattaa lakisääteistä rajaa. Sen vuoksi ehdotetaan, että rikkidioksidin raja-arvo nostetaan 175 milligrammaan litrassa valkoviinien osalta ja 150 milligrammaan litrassa punaviinien osalta.

Nämä tuote-eritelmän muutokset olisi luokiteltava delegoidun asetuksen (EU) 2019/33 14 artiklassa tarkoitetuksi vakiomuutokseksi.

Muutos vaikuttaa tuote-eritelmän 2.a kohtaan ja yhtenäisen asiakirjan 1.4 kohtaan.

2. Valkoisten viinirypäleiden hehtaarituotoksen korottaminen

Kuvaus ja perustelut

Koska viime vuosien kokemus on osoittanut, että useilla viinitarhan lohkoilla pystytään tuottamaan sallittuja määriä suurempia määriä ilman, että tuloksena olevien viinien laatu heikkenee, valkoisten rypäleiden satoa voidaan korottaa 10 000 kilogrammasta 12 000 kilogrammaan hehtaarilla.

Tämä tuote-eritelmän muutos olisi luokiteltava delegoidun asetuksen (EU) 2019/33 14 artiklassa tarkoitetuksi vakiomuutokseksi.

Muutos vaikuttaa tuote-eritelmän 5 kohtaan ja yhtenäisen asiakirjan 1.5.2 kohtaan.

3. Uusi lajike

Kuvaus ja perustelut

Rypälelajikkeiden luetteloon lisätään Merenzao-lajike. Sitä viljellään jo alueella, joskin pieninä määrinä, ja vaikkei se ole kovin yleinen viljelykasvi alhaisen satomääränsä ja herkän mädäntyvyytensä vuoksi, se on Galiciassa perinteisesti viljelty lajike. Rypäleen lyhyt kasvukausi sopii hyvin tämän maantieteellisen merkinnän luonnonympäristöön: lajike kypsyy hyvin paikallisissa olosuhteissa ja tuottaa hyvälaatuista rypäleen puristemehua.

Tämä tuote-eritelmän muutos olisi luokiteltava delegoidun asetuksen (EU) 2019/33 14 artiklassa tarkoitetuksi vakiomuutokseksi.

Muutos vaikuttaa tuote-eritelmän 6 kohtaa, mutta se ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Barbanza e Iria

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

4. Viinin/viinien kuvaus

VIINI – Valkoviinit, punaviinit ja yhdestä lajikkeesta valmistetut viinit

Viinit ovat kevyitä, kuulaita ja kirkkaita, ja niiden väri on syvä. Niiden aromi on yksinkertainen ja virheetön ja kuvastaa viinien valmistuksessa käytetyn raaka-aineen ominaisuuksia. Viinien alkoholipitoisuus on kohtuullinen, ja viineissä on kukkaisia ja hedelmäisiä sävyjä. Suussa viinit ovat pehmeitä, raikkaita, täyteläisiä ja tasapainoisia, ja niissä on hieman happamuutta.

Yhdestä lajikkeesta valmistettujen viinien todellinen alkoholipitoisuus on vähintään 11 %.

Jos viiniä on vanhennettu vähintään vuoden verran, kaupan pidettävien viinien haihtuvien happojen enimmäismäärä on 16,66 mEq/l.

Valkoviinien rikkidioksidipitoisuus on enintään 175 mg/l.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Vähimmäishappopitoisuus 5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 15 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Rypäleistä saadun ja rypäleen puristejäännöksestä erotetun rypäleen puristemehun tuotos saa olla enintään 67 litraa 100 kilogrammassa rypäleitä.

b. Enimmäistuotokset

Valkoiset rypälelajikkeet

12 000 kg rypäleitä/ha

Valkoiset rypälelajikkeet

80,4 hl/ha

Punaiset rypälelajikkeet

8 000 kg rypäleitä/ha

Punaiset rypälelajikkeet

53,6 hl/ha

6. Rajattu maantieteellinen alue

Alue käsittää seuraavat kunnat: Boiro, Catoira, Dodro, A Pobra do Caramiñal, Pontecesures, Rianxo, Ribeira ja Valga; Lousamen kunnan seuraavat hallintopiirit: Camboño, Fruíme ja Tállara; Padrónin kunnan seuraavat hallintopiirit: Iria Flavia ja Padrón; ja Porto do Sonin kunnan seuraavat hallintopiirit: Baroña, Caamaño, Queiruga, Ribasieira, San Pedro de Muro ja Xuño.

Maantieteellinen alue sijaitsee suurimmaksi osin A Coruñan maakunnassa. Catoiran, Valgan ja Pontecesursin kunnat kuuluvat kuitenkin Pontevedran maakuntaan.

7. Pääasiallinen rypälelajike / pääasialliset rypälelajikkeet

ALBARIÑO

8. Yhteyden/yhteyksien kuvaus

Viineissä kuvastuu paikallinen lämpötila, sademäärä ja viljelyolosuhteet sekä ihmisen toimintaan liittyvä tekijä, joka näkyy lajikkeiden valinnassa (pääasiassa kotoperäisiä lajikkeita), sopivimman maaperän valinnassa (tälle maantieteelliselle alueelle ominainen savipitoinen, syvä ja läpäisevä maaperä) ja hyvien viljelykäytäntöjen noudattamisessa. Viiniköynnökset esimerkiksi leikataan ja sidotaan käsin taidokkaasti, ja alueen viininviljelypotentiaali tulee näin hyvin hyödynnetyksi. Näiden edellytysten ansiosta saadaan tasapainoisia ja sopusointuisia viinejä, jotka säilyvät hyvin ja joiden aromaattinen profiili on erinomainen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit on pullotettava rajatulla maantieteellisellä alueella, jolla ne on valmistettu. Viinin kuljettaminen viininvalmistusalueen ulkopuolelle ja pullottaminen siellä voisi vaarantaa laadun, koska viini voi altistua hapetus-pelkistysreaktiolle, lämpötilan vaihteluille ja muille vaikutteille. Mitä kauemmaksi viini kuljetetaan, sitä suurempi riski on. Kun viini pullotetaan viljelyalueella, tuotteen ominaisuudet ja laatu säilyvät. Tämän vuoksi, ja ottaen lisäksi huomioon suojatun maantieteellisen merkinnän ”Barbanza e Iria” viininvalmistamojen vuosien mittaan saama kokemus ja syvällinen tietämys näiden viinien erityisominaisuuksista, viinit on tarpeen pullottaa viljelyalueella. Tällä tavoin säilytetään viinien kaikki fyysiset, kemialliset ja aistinvaraiset ominaisuudet.

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Kaikkiin pulloihin on kiinnitettävä numeroitu vastaetiketti, jossa on SMM-tunnus.

Linkki eritelmään

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_BARBANZA_e_IRIA_Pliego_de_condiciones_final_julio_2019.pdf

(1) EUVL L 9, 11.1.2019, s.2.